Naționala masculină de handbal a României a ratat calificarea la Campionatul Mondial
- Nicolae Comănescu
- 12 mai 2024, 20:37
Handbal. Naționala României a ratat calificarea la Campionatul Mondial de handbal masculin din 2025, după ce a fost învinsă de echipa Cehiei, cu scorul de 29-20 (15-9), duminică, la Brno, în manşa secundă a barajului pentru turneul final.
Tricolorii au reuşit să câştige prima manşă, pe 8 mai, la Baia Mare, la doar un gol, cu 31-30.
România a fost întrecută clar de Cehia în retur, gazdele începând în forţă, cu 6-1. La pauză, cehii conduceau la şase goluri, 15-9, în final câştigând cu 29-20.
Naționala masculină de handbal a României nu s-a calificat la Campionatul Mondial
Golurile echipei antrenate de George Buricea au fost marcate de Andrei Drăgan 5, Ionuţ Nistor Ioniţă 4, Gabriel Cristian Ilie 3, Demis Cosmin Grigoraş 2, Nicolae Cristian Ungureanu 2, Daniel Stanciuc 1, Alexandru George Andrei 1, Călin Dedu 1, Andrei Buzle 1.
Dan Vasile a apărat 10 aruncări (40%), iar Ionuţ Iancu 2 (13,33%).
Pentru cehi au înscris Matej Klima 9 goluri, Tomas Pirich 4, Jakub Hrstka 3, Hrstka Sterba 3, Vit Reichl 3, Lukas Morkovsky 2, Tomas Mrkva (portar) 1, Tomas Babak 1, Denis Harabis 1, Dominik Solak 1, Jan Blecha 1.
Tomas Mrkva a încheiat cu 17 intervenţii (54,84%).
Meciul a fost arbitrat de germanii Robert Schulze şi Tobias Toennies, iar delegat EHF a fost austriacul Gerhard Reisinger.
România a participat de 14 ori la Campionatul Mondial, dar ultima oară a fost în 2011 (locul 19). Campionatul Mondial de anul viitor va avea loc în perioada 14 ianuarie-2 februarie, în Croaţia, Danemarca şi Norvegia, conform Agerpres.
În celelalte dispute din faza play-off europeană se duelează Lituania – Ungaria, Italia – Muntenegru, Spania – Serbia, Insulele Feroe - Macedonia de Nord, Portugalia - Bosnia şi Herţegovina şi Polonia – Slovacia. Islanda a eliminat deja Estonia, fiind calificată la turneul final, la fel ca Austria după dubla cu Georgia, respectiv Olanda în faţa Greciei şi Slovenia în faţa Elveţiei.
Campionatul Mondial din 2025 va avea loc în Croaţia, Danemarca şi Norvegia, între 14 ianuarie – 2 februarie. Europa are 11 locuri disponibile la turneul final prin intermediul calificărilor, alături de naţiunile gazdă, Franţa, Germania, Suedia (de la CE2024). La turneul final vor evolua 32 de echipe.
Deţinătoarea trofeului este Danemarca, echipă care a câştigat finalele din 2019, 2021 şi 2023.